## La producció pròpia de l’Institut Valencià de Cultura ‘Plenamar’ recala en el Teatre Rialto de València

*** L’obra té segell castellonenc, tant en l’autoria de Begoña Tena com en la direcció de Laia Porcar i Núria Vizcarro
* Es podrà vore del 7 al 18 de maig en el Teatre Rialto de València i posteriorment, del 23 al 25 en el Teatre Arniches**

L’Institut Valencià de Cultura ha presentat la seua nova producció pròpia *Plenamar*, que arriba al Teatre Rialto després de la seua estrena el passat cap de setmana en el Teatre Principal de Castelló.

L’obra es podrà vore del 7 al 18 de maig en el Teatre Rialto de València i posteriorment, del 23 al 25 en el Teatre Arniches. Per al director general de Cultura, Miquel Nadal, “este fet demostra, d’una banda, el nostre interés per la creació pròpia, per portar les nostres produccions a tots els ciutadans de la Comunitat Valenciana i també per descentralitzar la producció escènica durant tot el procés de creació”.

En este cas l’obra té segell castellonenc tant en l’autoria de Begoña Tena, com en la direcció de Laia Porcar i Núria Vizcarro, presents també en la roda de premsa. A més, tant l’estrena, com els processos previs de producció i els assajos s’han realitzat a Castelló de la Plana.

La directora adjunta d’Arts Escèniques de l’Institut Valencià de Cultura, María José Mora, ha assenyalat que, amb esta nova producció pròpia l’IVC complix amb este objectiu de descentralitzar tant l’oferta cultural com els processos i equips de treball. Mora ha afegit que “es reforça el nostre compromís d’enfortir la creació escènica valenciana, impulsant l’autoria, en este cas d’una dramaturga com Begoña Tena, i oferint la direcció de projectes a creadores, com ho són Laia Porcar i Núria Vizcarro”.

María José Mora ha destacat el treball de tots els professionals que participen en la producció. “Tots els elements aporten valor a la producció i tot està en una perfecta conjunció”, ha assenyalat.

*Plenamar* està protagonitzada per Carme Juan, Laura Useleti, Merce Tienda, Pau Gregori, Silvia Valero i Talia Bobany. L’obra compta amb música en directe creada i interpretada per Versonautas.

Els audiovisuals, l’escenografia i el disseny de llums transformen l’escenari del Teatre Rialto de València en una illa remota, creant un ambient inquietant que amaga més d’un misteri. L’espai escènic està dirigit per Anna Fonollosa, els visuals per Andreu Signes i el disseny de vestuari és de Marian Varela.

L’Institut Valencià de Cultura ha organitzat tres funcions matinals per a grups d’escolars amb col·loqui postfunció que permet als jóvens conéixer a fons i de la mà dels artistes el procés de producció de l’obra.

A més, l’11 de maig es realitzarà una funció accessible per a persones amb discapacitat sensorial i el 14 de maig, una funció relaxada, que permeta acollir persones amb patrons d’interacció social no normalitzats o amb extrema sensibilitat a estímuls sensorials.

**L’aïllament voluntari**

*Plenamar* tracta sobre la incomunicació i l’aïllament, la naturalesa amenaçadora i la incapacitat humana per a controlar-la. La història se situa en un arxipèlag connectat a la península per una carretera practicable solament amb marea baixa. Els habitants s’enfronten per la construcció d’un pont que els unirà al continent permanentment.

Begoña Tena, autora de *Plenamar* s’ha mostrat agraïda a l’IVC. “Per poder escriure des de la llibertat, exposar temes que sempre m’han interessat com l’aïllament voluntari de les persones, per a fugir o per a retrobar-se. A més, estic agraïda de poder escriure un text per a diversos personatges, ja que els últims que havia escrit sempre eren per a dos o tres”.

Per la seua part, Laia Porcar ha apuntat que la direcció d’esta obra “està sent per a nosaltres una experiència molt intensa i interessant. El text de Begoña i la proposta de codirecció de l’IVC ens ha permés treballar per a crear un muntatge que conjuga diferents llenguatges i en el qual tot es posa al servici per a poder contar la història d’unes dones que decidixen crear el seu propi món”.

Núria Vizcarro ha incidit en la importància que des del teatre públic “es continue apostant per donar cabuda a diferents grups de creadores que ens permeten continuar creixent artísticament”. En eixe sentit, ha assegurat que este suport “no ha de ser únicament per a un creixement en l'aspecte individual del sector cultural sinó dirigit també amb especial atenció cap al públic. Un treball col·lectiu per a fomentar, acompanyar i alimentar el panorama cultural valencià”.

“En esta ocasió ens hem envoltat d’un grup de creadores de diferents procedències, afavorint la presència de professionals de les comarques de Castelló i que, a més, ha donat com a resultat un equip majoritàriament femení”, han destacat les dos directores.

Les entrades es poden adquirir en la taquilla del teatre i en la [taquilla en línia de l’IVC](https://taquilla.ivc.gva.es/es/espectaculo/plenamar/PLENAMAR).

Fecha: 06/05/2025